Illum il-Kunsill adotta konklużjonijiet li jilqgħu il-Komunikazzjoni tal-Kummissjoni lill-Parlament Ewropew u lill-Kunsill dwar " L-azzjoni umanitarja tal-UE: sfidi ġodda, l-istess prinċipji ". Fil-konklużjonijiet tiegħu l-Kunsill jesprimi tħassib serju fir-rigward tal- iskala mingħajr preċedent tal-ħtiġijiet umanitarji , it-tnaqqis tal-ispazju umanitarju u d- diskrepanza dejjem tikber fil-finanzjament . Għalhekk jisħaq fuq l-importanza li r-rispett għal- liġi umanitarja internazzjonali l-konformità magħha jitqiegħdu b'mod konsistenti fil-qalba tal-azzjoni esterna tal-UE, kif ukoll li tiġi żgurata l-protezzjoni tal-popolazzjoni u l-infrastruttura ċivili, tiġi appoġġata u promossa azzjoni umanitarja msejsa fuq il-prinċipji u jiġi salvagwardjat l-ispazju umanitarju. Il-Kunsill jissottolinja l-ħtieġa urġenti li jissaħħu l-isforzi globali biex tiżdied b'mod sinifikanti l-bażi tar-riżorsi għal azzjoni umanitarja, kif ukoll l-importanza li l-għajnuna umanitarja titwassal b'mod aktar effiċjenti bir-riżorsi disponibbli . Il-konklużjonijiet tal-Kunsill jenfasizzaw ir- rwol essenzjali ta' koordinazzjoni tan-Nazzjonijiet Uniti fir-rispons għall-kriżijiet umanitarji, u l-ħtieġa li jiżdied l-appoġġ għall-atturi lokali u nazzjonali, filwaqt li jirrikonoxxi l-għarfien u l-esperjenza tagħhom bħala persuni tal-ewwel linja ta' rispons li jkunu fuq il-post qabel, matul u wara emerġenzi. Għal din ir-raġuni, il-Kunsill jilqa' l-intenzjoni tal-Kummissjoni li torganizza Forum Umanitarju Ewropew għall-promozzjoni ta' diskussjoni strateġika ta' livell għoli dwar kwistjonijiet umanitarji, u djalogu sostnut mas-sħab ewlenin tagħha mis-sistema tan-NU, l-organizzazzjonijiet internazzjonali, il-Moviment Internazzjonali tas-Salib l-Aħmar u tan-Nofs Qamar l-Aħmar, is-soċjetà ċivili u donaturi oħra. Fl-aħħar nett, il-Kunsill jafferma l-ħtieġa għal implimentazzjoni u operazzjonalizzazzjoni aktar konsistenti u effettivi tal- approċċ li jorbot l-aspett umanitarju mal-iżvilupp u mal-paċi . Huwa jissottolinja li l-atturi differenti involuti jridu jaħdmu b'mod koordinat, filwaqt li jirrispettaw bis-sħiħ il-prinċipji umanitarji fl-għoti ta' assistenza umanitarja u f'konformità sħiħa mal-mandati u l-objettivi rispettivi tagħhom. Konklużjonijiet tal-Kunsill dwar l-azzjoni umanitarja tal-UE Ara l-paġna tal-laqgħa